**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.03.2022, ora 08:00 – 02.03.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 02.03.2022, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mari (în jurul și peste mediile lunare), izolat pe unele râuri din bazinul superior și mijlociu al Oltului și mai mici (sub 30% din normalele lunare) pe râurile din bazinele hidrografice: Crasna, Târnava Mare, Bârlad, bazinele mijlocii și inferioare ale râurilor Jiu, Vedea și Argeș, în bazinul inferior al Oltului, pe unele râuri din Dobrogea, cursurile Rm. Sărat, Tazlăului și cursul superior al Mureșului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele superioare ale râurilor: Mureș, Olt, Moldova, Bistrița și Trotuş, au fost în uşoară extindere şi intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, unde vor fi în scădere

Formațiunile de gheață (gheață la maluri, pod de gheață, aglomerări de gheţuri) existente vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 01.03.2022 – 02.03.2022 a fost staționar, având valoarea de 5400 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere pe sectorul Gruia – Oltenița și în creștere pe sectorul Călărași – Tulcea.

**Debitul la intrarea în țară (secțiunea Baziaș) va fi în scădere (5200 m3/s).**

Pe tot sectorul aval de Porțile de Fier debitele vor fi în scădere pe sectorul Gruia – Călărași și în creștere pe sectorul Cernavodă – Tulcea.

**Alimentări cu apă**

**A.B.A. Prut-Bârlad**

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 01.03.2022, ora 08:00 –02.03.2022, ora 06:00**

**Administraţia Naţională de Meteorologie** (A.N.M.) a emis la data de 01.03.2022, la ora 10:00, **Atenţionarea Meteorologică nr.22**, conform căreia:

**- INFORMARE METEOROLOGICĂ:** „*În intervalul 1 martie, ora 10.00 – 3 martie, ora 10.00, în jumătatea de est a țării, precum și în Carpații Orientali și Meridionali temporar va ninge iar local se va depune strat de zăpadă. Temporar vântul va avea intensificări în Moldova, Dobrogea, estul Munteniei, precum și în zona montană înaltă, cu viteze în general de 45...50 km/h, viscolind ninsoarea.”*

**- COD GALBEN:** „*În intervalul 1 martie, ora 10.00 – 2 martie, ora 10.00, în județele Constanța și Tulcea va continua să ningă local moderat cantitativ și se va depune strat de zăpadă ce va avea grosimi în medie de 10...15 cm.”*

Această **Atenţionare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;*

- către prefecturile județelor: *CONSTANŢA şi TULCEA (2 prefecturi) - COD GALBEN.*

**ÎN ŢARĂ**

Cerul a fost variabil în vestul țării, dar a prezentat înnorări persistente în rest. S-au semnalat precipitații predominant sub formă de ninsoare în Dobrogea, Muntenia și local în Moldova, pe arii mai restrânse - mixte în Oltenia și izolat ninsori slabe în Transilvania. La munte, cu precădere în Carpații Meridionali, a nins. Vântul a prezentat intensificări în Dobrogea, Moldova, estul și nord-estul Munteniei, precum și pe crestele montane (viscolind sau spulberând zăpada) cu rafale în general de 45...65 km/h. La ora 20 era strat de zăpadă la munte, unde măsura - în platformele stațiilor meteorologice - până la 230 cm în Munţii Făgăraş, local în Dobrogea, până la 17 cm, pe suprafeţe restrânse în Muntenia, până la 16 cm şi izolat în nordul Moldovei şi în Transilvania, cel mult 1 cm. Temperaturile maxime, mai scăzute decât normal în regiunile extracarpatice și parțial în cele centrale, s-au încadrat între -1 grad la Întorsura Buzăului, Cotnari, Darabani, Suceava, Adamclisi, Târgu Neamț și Mahmudia și 10 grade la Vărădia de Mureș, iar la ora 06.00 se înregistrau valori termice între -6 grade la Vărădia de Mureș și 2 grade la Constanța - dig. La începutul și spre sfârșitul intervalului, cu totul izolat, s-a semnalat ceață.

***Observaţii:*** *de ieri de la ora 06.00, au fost în vigoare 2 atenționări cod galben pentru fenomene meteo periculoase imediate, câte una emisă de SRPV Craiova și SRPV Constanța.*

**LA BUCUREŞTI**

Vremea a fost deosebit de rece pentru această perioadă. Cerul a fost noros și temporar a nins slab. Vântul a suflat slab până la moderat. Temperatura maximă a fost de 2 grade la Filaret și Băneasa și 3 grade la Afumați, iar la ora 06.00 erau 0 grade.

**3. Prognoza meteorologică în intervalul 02.03.2022, ora 08:00 –03.03.2022, ora 08:00**

**ÎN ŢARĂ**

Vremea va fi rece pentru această dată în cea mai mare parte a țării, deși valorile termice diurne vor crește ușor în jumătatea estică. Cerul va avea temporar înnorări și se vor semnala precipitații local în nord-est și est, pe arii mai restrânse în sud-est și doar pe alocuri în rest. Acestea vor fi sub formă de ninsoare la munte, predominant ninsori în Transilvania, mixte în Moldova, Muntenia, Dobrogea și Banat și mai ales ploi în celelalte regiuni. Izolat vor fi condiții de polei. Vântul va sufla slab și moderat, cu unele intensificări în zona montană înaltă, pe litoral, iar ziua și în Moldova și în sudul Banatului. Temperaturile maxime se vor încadra între 0 şi 9 grade, iar cele minime, în general, între -6 și 0 grade.

**LA BUCUREŞTI**

Cerul va fi mai mult noros și trecător, în prima parte a intervalului, vor fi condiții pentru precipitații slabe, predominant sub formă de ninsoare. Vântul va sufla slab până la moderat. Temperatura maximă, mai ridicată decât în intervalul anterior, va fi de 4...6 grade, iar cea minimă de -4...-2 grade.

**4. Buletin nivometeorologic pentru perioada 01.03.2022, ora 20.00 – 02.03.2022, ora 20.00**

**Munţii Făgăraş:** **RISC 3 - ÎNSEMNAT**

La peste 1800 m, în partea superioară a stratului întâlnim un strat instabil, ce depășește pe alocuri 25-30 cm, alcătuit din zăpada căzută în ultimele zile, în special în zonele unde a fost depusă de vânt. În apropierea crestelor sunt formate plăci recente de vânt, mai ales pe versanții cu expoziție sudică și estică, iar pe văi, troiene însemnate. În profunzime, stratul vechi este în general îngheţat și compact. Riscul declanșării avalanșelor va fi însemnat (3) și poate apărea îndeosebi la supraîncărcări, când stratul instabil din partea superioară poate fi dislocat, sau când se pot rupe plăcile de vânt nou-formate. Sub 1800 m altitudine, stratul este în general consolidat, dar pe văi și în anumite zone adăpostite se întâlnesc depozite mai însemnate de zăpadă. În partea superioară a zăpezii este un strat instabil, care poate fi dislocat în condiții de supraîncărcări mari. În etajul altitudinal 1500-1800 m, riscul declanșării avalanșelor de dimensiuni în general mici va fi moderat (2) și poate apărea la supraîncărcări, pe pantele cu depozite mai consistente de zăpadă.

**Munţii Bucegi:** **RISC 3 - ÎNSEMNAT**

La peste 1800 m, stratul a crescut în ultimele 24 de ore local cu 10-15 cm, iar la suprafață se întâlnește un strat instabil de zăpadă, ce depășește pe alocuri 30 cm, strat acumulat în urma ninsorilor din ultimele zile. În zonele adăpostite se întâlnesc depozite însemnate de zăpadă. Pe versanții sudici și estici sunt formate plăci recente de vânt. Riscul declanșării avalanșelor se va menține însemnat (3) mai ales la supraîncărcări, când stratul instabil de la suprafață poate aluneca peste cel vechi înghețat și destul de stabil, sau când plăcile de vânt se pot rupe. Sub 1800 m altitudine, stratul de zăpadă are dimensiuni mai reduse. În partea superioară întâlnim un strat ușor instabil, ce depășește pe alocuri 15-20 cm, iar cel inferior este în general stabilizat. Pe văi și în zonele adăpostite sunt depozite mai însemnate de zăpadă. Riscul declanșării avalanșelor de dimensiuni mici la peste 1500 m este moderat (2) și poate apărea la supraîncărcări, mai ales pe pantele cu depozite mai mari de zăpadă.

**Munţii Rodnei:** **RISC 2 – MODERAT**

La peste 1800 m, pe versanții sudici și estici sunt formate plăci de vânt, iar în apropierea crestelor cornișe. Pe văi și în zonele adăpostite sunt depozite însemnate de zăpadă. În profunzime, stratul este în general consolidat și stabil. La supraîncărcări mai mari, stratul superior se poate rupe, ducând la declanșarea de avalanşe de dimensiuni mici și izolat medii, riscul fiind moderat (2). Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi, datorate vântului ce a spulberat zăpada de la altitudini mai mari. La suprasarcini, stratul ușor instabil de la suprafață poate aluneca peste zăpada mai veche și stabilizată, putând duce la declanșarea de avalanșe mici și izolat medii pe pantele cu acumulări mai importante, riscul fiind moderat (2).

**Munţii Parâng-Şureanu:** **RISC 3 - ÎNSEMNAT**

La peste 1800 m, în partea superioară a stratului de zăpadă regăsim câțiva cm de zăpadă proaspătă, dar stratul instabil, format în urma ninsorilor recente, depășește local 20-25 cm, fiind depus peste stratul mai vechi, consolidat, în care sunt mai multe zone cu cruste de gheață. În zonele adăpostite și pe văi sunt prezente depozite mai însemnate de zăpadă, iar pe versanții sudici în special, dar și pe cei estici, plăci relativ recente de vânt. La supraîncărcări, stratul recent depus și plăcile de vânt se pot disloca, ducând la declanșarea de avalanşe de dimensiuni mici și medii, riscul fiind însemnat (3). Sub 1800 m stratul de zăpadă are dimensiuni mai reduse, dar și aici în partea superioară este un strat instabil de 10-15 cm, care poate fi dislocat la supraîncărcări mari. Pe văi, în zonele adăpostite, zăpada este acumulată de vânt în depozite mai vechi, însemnate. La supraîncărcări, riscul de avalanșe, de dimensiuni în general mici, va fi moderat (2).

**Munţii Ţarcu-Godeanu:** **RISC 3 - ÎNSEMNAT**

La peste 1800 m, zăpada depusă în ultimele zile este de tip pulver, ușoară, fără consistență și depășește pe alocuri 15-20 cm grosime. Stratul vechi este în mare parte stabilizat. Vântul a spulberat o parte din zăpadă pe văi, unde sunt prezente depozite mai însemnate. În apropierea crestelor sunt formate plăci de vânt, îndeosebi pe versanții sudici și estici. La supraîncărcări, pe văile cu depozite mai însemnate și în zonele cu plăci vechi de vânt, se pot declanșa avalanşe de dimensiuni medii, riscul fiind însemnat (3). Sub 1800 m stratul de zăpadă este consolidat în mare parte, dar pe alocuri are dimensiuni importante. Pe văi și în locurile adăpostite, zăpada este acumulată în depozite însemnate. La supraîncărcări, vor fi condiții pentru avalanșe de mici dimensiuni, riscul fiind moderat (2).

**Munţii Călimani-Bistriţei-Ceahlău:** **RISC 2 – MODERAT**

La peste 1800 m, în partea superioară a stratului se întâlnesc pe alocuri zone cu un strat instabil, de grosimi variabile, care poate fi dislocat la supraîncărcări mari, îndeosebi în zonele adăpostite cu acumulări mai consistente. În profunzime, stratul este în general consolidat. Pe pantele adăpostite sunt depozite mai vechi de zăpadă, iar în zona crestelor plăci de vânt. Riscul de declanșare a avalanșelor de dimensiuni în general mici va fi moderat (2), fiind favorizat la supraîncărcări, când se pot rupe vechile plăci de vânt sau când unele depozite de zăpadă pot fi dislocate. Sub 1800 m altitudine, stratul de zăpadă este stabilizat în mare parte și are dimensiuni mai reduse, cu excepția anumitor zone unde vântul a acumulat zăpada în depozite mai mari. Riscul declanșării avalanșelor mici la altitudini de peste 1500 m va fi moderat (2), putând apărea mai ales la supraîncărcări, pe pantele cu depozite mai consistente de zăpadă.

**Munţii Vlădeasa-Muntele Mare:** **RISC 2 – MODERAT**

În partea superioară a stratului întâlnim câțiva cm de zăpadă proaspătă, iar îndeosebi pe versanții vestici și nordici, un strat mai consistent de zăpadă . Stratul de zăpadă este mai însemnat pe văi, partea superioară având o aderență mai redusă cu stratul vechi, care este în general consolidat și compactat. Mai ales la supraîncărcări, pe pantele mai înclinate și pe văile cu depozite mai însemnate de zăpadă, se pot declanșa unele avalanșe de dimensiuni mici, riscul de avalanşe fiind moderat (2).

**Evoluția vremii în ultimele 48 de ore:**

Vremea a fost rece, geroasă în zonele înalte. Cerul a fost temporar noros. Pe arii mai extinse și moderat în Carpații Meridionali și în sudul celor Occidentali, local și slab în cei Orientali și pe arii mai restrânse în Munții Apuseni, s-au semnalat ninsori. Vântul a suflat în general moderat, cu intensificări în zonele înalte din sector predominant nord-estic, ce au atins și depășit 80-90 km/h pe crestele din Orientali, viscolind temporar zăpada și 50-60 km/h pe crestele din Meridionali. Local s-a semnalat ceață, asociată izolat și cu depuneri de chiciură. Stratul de zăpadă a crescut ușor la majoritatea stațiilor, mai ales în Meridionali, cu până la 10-12 cm în Bucegi.

**Grosimea stratului de zăpadă în 01.03.2022, ora 14.00:**

**Carpaţii Meridionali:** 230 cm la Bâlea-Lac, 182 cm la Vf. Omu, 148 cm Vf. Țarcu, 93 cm la Cuntu, 62 cm la Parâng, 65 cm la Păltiniș, 43 cm la Sinaia, 40 cm Fundata, 42 cm la Predeal;

**Carpaţii Orientali:** 112 cm la Lăcăuți, 103 cm la Vf. Călimani, 92 cm la Ceahlău-Toaca, 89 cm la Bucin, 42 cm la Vf. Iezer, 34 cm la Penteleu, 17 cm la Poiana Stampei;

**Carpaţii Occidentali:** 85 cm la Stâna de Vale, 79 cm la Semenic, 30 cm la Băișoara, 25 cm la Vf. Vlădeasa 1800, 7 cm la Roșia Montană.

**Prognoza vremii în intervalul 01.03.2022, ora 20.00 - 02.03.2022, ora 20.00:**

Vremea va fi rece, geroasă în zonele montane înalte. Cerul va fi temporar noros în Carpații Meridionali și Orientali, unde local se vor semnala ninsori, în general slabe și variabil în Carpații Occidentali, unde nu se vor semnala precipitații. Izolat pe versanții estici ai Carpaților Orientali și pe cei sudici ai Carpaților de Curbură, se pot atinge sau depăși 10 l/mp. Vântul va sufla slab la moderat, din sector nord-estic și nordic, cu intensificări în zonele montane înalte ale Carpaților Orientali și Meridionali, ce vor atinge la rafală 60-70 km/h, viscolind trecător zăpada. Local se va semnala ceață, asociată și cu depuneri de chiciură.

**Temperaturi prognozate în intervalul 01.03.2022, ora 20.00 - 02.03.2022, ora 20.00:**

**Peste 1800 m:** temperaturi minime: -16 la -12 gr.C; temperaturi maxime: -14 la -8 gr.C;

**Sub 1800 m:** temperaturi minime: -12 la -9 gr.C; temperaturi maxime: -9 la -3 gr.C.

**Vânt la peste 2000 m:** din sector nord-estic și nordic, cu viteze de până la 60...70 km/h.

**Izoterma de 0 grade:** 100-300 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 28.02.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: IS-5**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Garda Naţională de Mediu - Comisariatul Judeţean Iaşi*** şi ***Agenţia pentru Protecţia Mediului Iaşi*** informează despre producerea, la data de 28.02.2022, la ora 19:20, unui incendiu la groapa de gunoi din localitatea Ţuţora, județul Iași, pe o suprafață de aproximativ 200 mp, fără degajări mari de fum în atmosferă. I.S.U. Iaşi a intervenit cu 3 autospeciale cu apă şi spumă. Au ars circa 80 mc de deşeuri. Incendiul a pornit de la autoaprinderea deşeurilor şi a fost stins în jurul orei 23:15.

1. **În domeniul solului şi vegetaţiei**

***Direcţia Silvică Tulcea*** informează despre producerea, la data de 26.02.2022, la ora 13:45, unui incendiu de coronament pe raza Ocolului Silvic Tulcea, în zona localităţii Chilia Veche, judeţul Tulcea. A fost afectată o suprafață totală de 2,5 ha în fond forestier de stat. Incendiul a fost stins în aceeaşi zi, la ora 21:43, de personalul silvic, pompieri şi cetăţeni. Cauza izbucnirii incendiului a fost utilizarea focului deschis pe teren agricol.

***Direcţia Silvică Tulcea*** informează despre producerea, la data de 26.02.2022, la ora 15:35, unui incendiu de litieră pe raza Ocolului Silvic Tulcea, în zona localităţii Crişan, judeţul Tulcea. A fost afectată o suprafață totală de 3,5 ha în fond forestier de stat. Incendiul a fost stins în aceeaşi zi, la ora 18:38, de personalul silvic. Nu se cunoaşte cauza izbucnirii incendiului.

***Direcţia Silvică Teleorman*** informează despre producerea, la data de 27.02.2022, la ora 14:40, unui incendiu de litieră pe raza Ocolului Silvic Slăveşti, în zona localităţii Trivalea-Moşteni, judeţul Teleorman. A fost afectată o suprafață totală de 1,0 ha în fond forestier de stat. Incendiul a fost stins în aceeaşi zi, la ora 15:20, de personalul silvic, pompieri şi cetăţeni. Cauzele izbucnirii incendiului au fost utilizarea focului deschis pe islazul comunal şi propagarea acestuia în fondul forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.02.2022-01.03.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT